Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 281/08)

Bronnann an foilseachán seo an ceart cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“Κατσικάκι Λήμνου / Katsikaki Limnou”

Uimh AE: PGI-GR-02792 – 27.7.2021

STFC ( ) TGFC (X)

1. Ainm(neacha) TGFC

“Κατσικάκι Λήμνου / Katsikaki Limnou”

2. Ballstát nó Tríú Tír

An Ghréig

3. Tuairisc ar an táirge talmhaíochta nó ar an mbia-earra

3.1. Cineál táirge

Aicme 1.1. Feoil úr (agus scairteach)

3.2. Tuairisc ar an táirge a bhfuil an t-ainm in (1) ag tagairt dó

Is é “Katsikaki Limnou” feoil na meannán a maraítear ag 60 go 90 lá d’aois, atá os cionn 8 kg meáchain. Tagann an fheoil ar a shonraítear “Katsikaki Limnou” ó chonablaigh ainmhithe a rugadh ar oileáin Limnos agus Agios Efstratios (Aonad Réigiúnach Limnos). Beirtear iad ó ghabhair a tógadh go traidisiúnta agus a cuireadh in oiriúint do na hoileáin sin, a bheathaítear ar fhásra an limistéir gheografaigh (oileán) atá sainithe go soiléir.

Bíonn feoil “Katsikaki Limnou” mín, súmhar de ghnáth, agus bíonn boladh agus blas suairc ag baint léi. Tá dath dearg go bándearg éadrom ar an bhfeoil den chuid is mó, agus tá dath bándearg ar na fíocháin agus dath glanbhán ar an tsaill.

I measc na saintréithe orgánaileipteacha freisin tá saill fho-chraicneach agus mais matán fhorbartha. Tá an tsraith saille breá mór, tréith lena ndéantar an táirge mín agus blasta.

Tugtar comhshuíomh ceimiceach na bhfíochán inite d’fheoil “Katsikaki Limnou” sa tábla seo a leanas:

Táirge Próitéin Saill “Katsikaki Limnou” 18,4 % go 26,4 % 4,1 % go 11,1 %

Bíonn an fheoil “Katsikaki Limnou” ar díol go húr sna foirmeacha seo a leanas:

— ina hiomláine

— leathchonablach

— mar ghearrthacha de réir meáchain.

Tá comhshuíomh ceimiceach fhíocháin inite na feola “Katsikaki Limnou” difriúil le feoil na meannán ó chodanna eile den Ghréig, a bhfuil meánluach saille 1,2 % inti i gcomparáid le 6,9 % i gcás “Katsikaki Limnou”.

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

Beirtear na meannáin idir deireadh mhí na Samhna agus deireadh mhí Feabhra. Bíonn siad ag diúl ar feadh tréimhse 45 go 60 lá. Ag deireadh na tréimhse sin, éiríonn na meannáin cleachta le garbhfhodar a ithe trí úsáid a bhaint as beathú oiriúnaithe ina bhfuil garbh-bhia-earraí amhail féar gránach agus léagúim a tháirgtear go háitiúil. I ndiaidh iad a bhaint de dhiúl, is gnách go mbíonn tréimhse 1 go 2 mhí san earrach, nuair a bhíonn na meannáin ag innilt leis na gabhair fhásta.

Tagann na gabhair a tógadh ar Limnos agus Agios Efstratios ó phobail áitiúla a thgann as crosphórú nádúrtha an phóir Capra prisca, atá dúchasach don Ghréig. Tá na gabhair beag agus tá siad oiriúnaithe do mhicrea-aeráid agus do thimpeallacht oileáin Limnos agus Agios Efstratios.

Tá réim bia na ngabhar fásta bunaithe den chuid is mó ar shaorinnilt i dtalamh féaraigh an limistéir gheografaigh ar leith. Áirítear ar an réim bia freisin meascáin fhorlíontacha ina mbíonn táirgí, de ghnáth, a dhíorthaítear ó ghránaigh, léagúim, tuí arbhair (cruithneacht durum den chuid is mó), seamair, táirgí síol ola de ghnáth, a tháirgtear den chuid is mó sa limistéar geografach críochaithe, vitimíní agus riandúile.

3.4. Céimeanna sonracha sa táirgeadh nach mór a thógáil sa limistéar geografach sainithe

Is féidir an sonrúchán “Katsikaki Limnou” a úsáid go leithleach agus go heisiach do mheannáin a bheirtear, a thógtar agus a mharaítear laistigh den limistéar críochaithe. Áirítear leis sin fuiliú, feannadh agus glanadh. Rugadh agus tógadh na gabhair a bhreith na meannáin sa limistéar geografach críochaithe freisin.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

—

3.6. Rialacha sonracha maidir le lipéadú an táirge dá dtagraíonn an t-ainm cláraithe

Sa bhreis ar na ceanglais maidir le lipéadú a leagtar síos sa reachtaíocht náisiúnta agus i reachtaíocht AE, beag beann ar an gcaoi a gcuirtear an táirge i láthair lena dhíol (ina iomláine, leathchonablach nó i ngearrthacha), ceanglaítear an lógó speisialta seo a leanas le feoil “Katsikaki Limnou”:

Ní mór códuimhir a bheith ag gabháil leis an lógó thuas ina sainaithnítear an t-ainmhí agus an gabháltas ónar tháinig an conablach, chomh maith leis an dáta maraithe. Tá códuimhir déanta as:

— an cód uimhriúil a chomhfhreagraíonn don ghabháltas inar táirgeadh na hainmhithe

— cód céannachta an ainmhí bheo a chomhfhreagraíonn don chonablach

— dáta an mharaithe.

Mar shampla, thabharfaí an cód uathúil 8330****002-01/12/2020 do chonablach ó ghabháltas ag a bhfuil an códuimhir EL8330**** agus an uimhir ainmhí bheo 002, arna mharú 01/12/2020.

Má dhéantar feoil “Katsikaki Limnou” a ghearradh agus a phacáistiú, aistrítear an lipéad dá dtagraítear thuas chuig na gearrthacha aonair feola nó chuig an gcásáil sheachtrach, má tá an táirge pacáistithe cheana, ionas go gcuirfear an fhaisnéis ábhartha in iúl don tomhaltóir deiridh.

4. Sainmhíniú gonta ar an limistéar geografach

Sainmhínítear an limistéar geografach ina dtáirgtear “Katsikaki Limnou” de réir theorainneacha geografacha oileáin Limnos agus Agios Efstratios.

5. Baint leis an limistéar geografach

Tá nasc an táirge leis an limistéar críochaithe bunaithe ar thréithe cáilíochta sonracha na feola. Is táirge cáiliúil é feoil “Katsikaki Limnou”. Tá tréithe orgánaileipteacha suairce ag baint leis mar thoradh ar na modhanna traidisiúnta chun na meannáin agus na gabhair a thógáil, agus tá a réim bia atá bunaithe go príomha ar fhásra méith an fhéaraigh sa limistéar geografach críochaithe.

Sainiúlacht an limistéir gheografaigh

Baineann oileáin Limnos agus Agios Efstratios le grúpa oileán na nAigéan thoir thuaidh. Tá Limnos comhdhéanta den chuid is mó d’fhairsinge agus machairí cothroma gan chrainn. Is iad na páirceanna cruithneachta agus gránach, fíonghoirt, scrobarnach agus talamh féaraigh leathan a chuimsíonn níos mó ná leath den oileán cuid de phríomhghnéithe an tírdhreacha. Tá an pictiúr céanna le feiceáil ar oileán Agios Efstratios (nó “Ai Stratis”).

Tá an dá oileán nasctha go dlúth, ar bhonn sóisialta agus cultúrtha araon, agus ar bhonn eacnamaíoch agus trí thrádáil. Tá go leor táirgí á dtrádáil agus á n-iompar idir an dá oileán thar na blianta. Bhí gabhair san áireamh sa ghluaiseacht beostoic seo gan bhriseadh, rud a chuir lena bhforbairt aonchineálach ar an dá oileán. Tá nasc loingseoireachta cósta rialta ag oileán Agios Efstratios le Limnos amháin.

Tosca nádúrtha

Cosúil leis an gcuid eile den Ghréig, is é aeráid na Meánmhara a fhaightear sa limistéar de ghnáth. Bíonn an Geimhreadh séimh agus fliuch. Bíonn an samhradh sách te agus tirim, agus bíon tréimhsí fada gréine ann don chuid is mó den bhliain. Mar sin féin, tá an aeráid sa cheantar níos tirime, le gaotha láidre ó am go chéile agus báisteach rialta.

Agus iad ina n-oileáin Aeigéacha, chuir Limnos agus Agios Efstratios bealach suntasach ar fáil chun speicis plandaí áitiúla a aistriú de réir a chéile go dtí an Ghréig ón oirthear, mar gheall ar ghaireacht plandaí de thionscnamh Mionlaigh na hÁise.

Beathaítear gabhair an dá oileán den chuid is mó ar an bhfásra luibheach méith lena chineálacha plandaí aramatacha agus scrobarnaí. Léiríodh i staidéir go bhfuil 756 speiceas plandaí i bhfásra nádúrtha Limnos, teirifítí den chuid is mó (55 %). Ina measc sin tá ocht speiceas a bhaineann leis an gGréig, ceann amháin a bhaineann leis an réigiún Aeigéach thoir thuaidh agus ceann amháin a bhaineann le Limnos. Ina theannta sin, tá 438 speiceas plandaí éagsúla ar oileán Agios Efstratios, in ainneoin chomh beag agus atá sé.

Go ginearálta, tá phrygana (scrobarnach) forleathan ar oileáin Limnos agus Agios Efstratios. Go deimhin, tá 25 % den fhéarach sa cheantar ina scrobarnach. Is iad seo a leanas na speicis thipiciúla phrygana: dair Kermes, buirnéad deilgneach, tím, oragán, giolcach spíonach, beirbhéine, saoi, anthyllis labhandar-duilleogach, spuirse, lus an fhógra, rós bándearg, rós carraige, rós carraige leite saoi agus íosóip íceach. Tá na plandaí seo a leanas ar fáil sa limistéar freisin: Spiuirse Mheánmhuirí, míolbhán greamaitheach agus grafán Gréagach.

Sa “maquis”, cuimsíonn fásra adhmadach an dá oileán na speicis seo a leanas freisin: Crann Iúdáis, giolcach spíonach, easpartó, lentisc, crann ológ glas, ológa fiáine, marós, asparagas fiáin, giolcach búistéir agus cinn eile.

Tá dumhcha sa cheantar freisin ar a bhfuil fásra déanta de scrobarnach scléireadhuilleach.

Ina theannta sin, is minic a chuimsíonn fásra an dá oileán féir nádúrtha agus léagúim, arb iad na speicis féir agus léagúim iad atá idéalach do ghabhair le bheith ag innilt orthu.

Beostoc:

Ón gcianaimsir, is é príomhghairm áitritheoirí an limistéir gheografaigh Limnos-Agios Efstratios athchogantaigh bheaga a thógáil, mar aon le feirmeoireacht agus iascaireacht. Go deimhin, is bealach é an modh traidisiúnta feirmeoireachta chun éiceachóras agus bithéagsúlacht an limistéir a chaomhnú agus, ag an am céanna, is cuid lárnach den oidhreacht chultúrtha áitiúil é.

Go ginearálta, cuireann réim bia na ngabhar agus na meannán le feoil a tháirgeadh ag a bhfuil próifíl shainiúil aigéad sailleach. Tá baint ag comhshuíomh saille na feola leis an bhflúirse d’aigéid shailleacha pholai-neamhsháithithe atá sna plandaí, a mheastar a bheith inmhianaithe mar go bhfuil baint aige le blas ar leith ar an bhfeoil a táirgeadh. Lena chois sin, méadóidh saorinnilt na n-ainmhithe tiúchan na micreachothaitheach inmhianaithe eile san fheoil, mar shampla vitimíní agus frithocsaídeoirí nádúrtha.

Tosca a bhaineann leis an duine

Tá modh traidisiúnta feirmeoireachta na n-ainmhithe bunaithe ar na banracha tipiciúla le ballaí – “mantres” – ina gcoinnítear na hainmhithe gar don talamh féaraigh. Bhí an modh feirmeoireachta thar a bheith tábhachtach i bhforbairt blasanna na feola “Katsikaki Limnou” toisc go bhfuil dlúthbhaint ag a cáilíocht le húsáid agus le heolas na talún féaraigh.

Bíonn tionchar ag cleachtais thraidisiúnta na bhfeirmeoirí beostoic ar shaintréithe an táirge “Katsikaki Limnou”. Go sonrach, cuireann an bhaint dhéanach den diúl, ag thart ar 60 lá, le forbairt meannán sláintiúil a bhfuil deascáin mhóra saille ar a gcoirp. Ina theannta sin, déantar na tréada a bhainistiú ag baint úsáid as na modhanna feirmeoireachta traidisiúnta a bhaineann le mandres. Áirithítear leis sin, chun bia a fháil, nach gcaithfidh na gabhair agus na meannáin dul achair fhada toisc go bhfuil an talamh féaraigh gar do na mantres, agus toisc go bhfuil na hachair ar na hoileáin gairid. Dá bhrí sin, níl mórán brú ar na hainmhithe, rud a chuireann ar a gcumas i bhfad níos mó saill ionmhatánach a stóráil ná mar a storálann ainmhithe eile den chineál céanna, agus mais matán a fhorbairt.

Chomh fada agus is féidir, go dtí go maraítear iad, beidh fáil leanúnach ag meannáin atá bainte de dhiúl, chomh maith le hainmhithe fásta, ar thalamh féaraigh. Bíonn ainmhithe fásta agus meannáin ar féarach i rith na bliana agus, a bhuí leis an modh feirmeoireachta leathfhairsinge, bíonn fáil dhíreach acu ar thalamh féaraigh ar a bhfuil éagsúlacht mhéith plandaí agus luibheanna inite aramatacha. Táirgeann sé sin comhábhair aramatacha san fhíochán sailleach agus cuireann sé le saintréithe orgánaileipteacha suairce an táirge. I measc na saintréithe sin tá an blas, in éineacht le boige na feola, ar mar gheall ar an méid saille ionmhatánach iad.

Forbraíodh an modh feirmeoireachta leathfhairsinge, bunaithe ar lántairbhe a bhaint as éiceachóras nádúrtha an limistéir trí innilt, le himeacht ama mar thoradh ar dhálaí sonracha an limistéir máguaird. Go deimhin, is bealach é chun éiceachóras agus bithéagsúlacht an limistéir a chaomhnú agus, ag an am céanna, is cuid lárnach den oidhreacht chultúrtha áitiúil é.

Cuireadh ceird na feirmeoireachta gabhar ar aghaidh ó ghlúin go glúin, agus tá cleachtais agus taithí bheostoic mar oidhreacht ag feirmeoirí níos óige. Go dtí an lá atá inniu ann tá siad fós ag táirgeadh “Katsikaki Limnou”, a bhfuil cáil air as a cháilíocht shuairc. Leis na céadta bliain, tá tréada á mbainistiú ag “kehagiades” cleachta, mar a thugtar ar fheirmeoirí beostoic go háitiúil, agus úsáid á baint as an gcóras traidisiúnta feirmeoireachta banrach. Bunaíodh samhail inmharthana agus inbhuanaithe leis sin d’fheirmeoireacht leathfhairsing gabhar.

Sainiúlacht an táirge

Is táirge an-bhlasta é feoil “Katsikaki Limnou”. Tá sí mín, súmhar agus bog agus tá saintréithe orgánaileipteacha suairce ag baint léi. Tá an cion saille iomlán dá fhíocháin inite níos airde i gcomparáid le táirgí den chineál céanna. Bíonn tionchar dearfach aige sin ar bhlas agus ar bhoige an táirge.

Mar gheall ar an aois a roghnaítear le haghaidh marú, bíonn na conablaigh sách trom, agus na conablaigh os cionn 8 kg meacháin. Tá an tsaill sna conablaigh ionmhatánach den chuid is mó.

Nasc cúisíoch idir an limistéar geografach agus sainghné an táirge

Is feoil í “Katsikaki Limnou” a bhfuil saintréithe orgánaileipteacha suairce ag baint léi. Is táirge an-leitheadach é atá á tháirgeadh go leanúnach ar feadh blianta fada ar an dá oileán. Mar thoradh ar na tosca sonracha timpeallachta, agus na cleachtais dhaonna sheanbhunaithe, i limistéar geografach críochaithe oileáin Limnos agus Agios Efstratios, forbraíodh táirge ardchaighdeáin a bhfuil saintréithe suairce ag baint leis, lena ndéantar “Katsikaki Limnou” a idirdhealú ó tháirgí eile den chineál céanna.

Tá tógáil athchogantach beag bunaithe ar ghníomhaíocht bheostoic ar an dá oileán. Tá limistéir mhóra fhéaraigh in Limnos, a bhaineann le 35.74 % den limistéar iomlán. Tá scrobarnach ar thart ar 25 % de thalamh féaraigh an oileáin. Tá an fásra sna limistéir seo íseal, an-fhairsing agus an-scaipthe. Buirnéad deilgneach is mó atá ann, chomh maith le tím agus líon mór de phlandaí aramatacha.

Tá cumas féaraigh suntasach ar fhéarach Limnos agus Agios Efstratios agus baineann siad tairbhe as éagsúlacht plandaí aramatacha a bheith ann. Mar thoradh air sin, tá táirgí feola ina bhfuil tréithe orgánaileipteacha faighte sa saill arna sainiú ag an éagsúlacht plandaí aramatacha agus plandaí eile san fhéarach. Dá bhrí sin, is trí fháil fhairsing na n-ainmhithe ar thalamh féaraigh a chinntear cáilíocht agus saintréithe orgánaileipteacha an táirge.

Éascaíonn tír-raon bog an limistéir chríochaithe, lena mhachairí ísle, rochtain éasca ar an talamh féaraigh in aice leis na saoráidí tithíochta traidisiúnta. Dá bhrí sin, níl mórán brú ar na hainmhithe, agus is féidir leo i bhfad níos mó saille a stóráil ná mar is féidir le hainmhithe eile den chineál céanna agus mais matán a fhorbairt.

Go sonrach, itheann na gabhair a bhíonn ar féarach ar oileáin Limnos agus Agios Efstratios éagsúlacht fhlúirseach plandaí agus luibheanna inite aramatacha.

Mar gheall ar na dálaí aeráide, is féidir leis na hainmhithe cónaí taobh amuigh ar an talamh féaraigh, seachas i dtithíocht beostoic, ó cheann ceann na bliana. Dá bhrí sin, tar éis na tréimhse beathaithe ar bhainne amháin, bíonn rochtain ag na meannáin ar thalamh féaraigh go dtí go maraítear iad. Maireann an tréimhse innilte do na gabhair óga idir 1 agus 2 mhí, san earrach den chuid is mó.

Is é saorinnilt is mó atá i réim bia an ainmhí. Mar gheall ar an aeráid shéimh, is féidir leis na hainmhithe cónaí taobh amuigh ar an talamh féaraigh, seachas i dtithíocht beostoic, agus féidir leo bheith ar féarach ó cheann ceann na bliana. Dá bhrí sin, tar éis na tréimhse beathaithe ar bhainne amháin, bíonn rochtain ag na meannáin ar thalamh féaraigh go dtí go maraítear iad.

Bíonn teacht ag na gabhair fhásta ar thalamh féaraigh ó cheann ceann na bliana, nach mór, mar a bhíonn ag na meannáin ar feadh na tréimhse idir baint den diúl agus marú. Is mar gheall air sin agus ar an tréimhse fhada ar an diúl, a thugtar a tréithe sainiúla do cháilíocht na feola, ag táirgeadh conablach ag a bhfuil mais matán leordhóthanach ina bhfuil saill ionmhatánach.

Tá éifeacht dhíreach ag cainníocht na saille ionmhatánaí i bhfeoil “Katsikaki Limnou” ar chion taise agus uigeacht na feola agus ar a blas agus ar na bolaithe a scaoiltear le linn cócaireachta.

Tá céannacht an táirge leis an tsonraíocht “Katsikaki Limnou” bunaithe ar an modh feirmeoireachta leathfhairsinge, saorinnilt agus na cleachtais thraidisiúnta a úsáideann feirmeoirí beostoic. Spreagadh is ea an t-éileamh ar an táirge “Katsikaki Limnou”, lena ngabhann na saintréithe suairce a gcuirtear síos orthu, chun na cleachtais feirmeoireachta beostoic sin a chaomhnú d’fhonn na saintréithe sin a ráthú.

Cuireann an méid thuas ar fad le cáilíocht shuairc agus saintréithe orgánaileipteacha taitneamhacha fheoil “Katsikaki Limnou” a bhfuil a cáil mar thoradh orthu. Tá an táirge nasctha le traidisiún gastranamaíochta na n-oileán, áit a bhfuil oidis áitiúla ar nós uan “kaspakino kid” i measc rogha an phobail áitiúil agus turasóirí araon.

Tagairt d’fhoilsiú na sonraíochta

http://www.minagric.gr/images/stories/docs/agrotis/POP-PGE/2021/prodiagrafes_katsikaki_limnou150222.pdf

(1) OJ L 343, 14.12.2012, lch. 1.